INCENDIU PUS LA FERMA OIERULUI DAN PETRESCU: ”AU DAT FOC LA TOT, AU AȘTEPTAT SĂ FIE VÂNT PUTERNIC”

Oana Timar - 25 octombrie 2018 10:02

Oierul Dan Petrescu așteaptă ca poliția să găsească vinovații (foto cu caracter descriptiv)

Distribuie pe Facebook

Au așteptat să fie o vreme cu vânt puternic și mi-au pus focul în fermă! Este mărturisirea oierului argeșean Dan Petrescu pentru Agrointeligența – www.agrointel.ro. Crescătorul de ovine care la finele lunii a protestat în fața Ministerului Agriculturii se afla la Poliție, la Criminalistică atunci când a vorbit cu noi. În ferma sa incediul pus abia a fost oprit de pompieri înainte să ajungă la saivanul cu mioare.

”Mi-au ars 10.000 de baloți, mi-au dat foc intenționat la 10.000 de baloți. Nu știu…Eu am primit amenințări numai pentru ce am făcut atunci…Am primit tot felul de amințări, că o să mă lase ei fără oi, o să mă termine. Au venit Poliția, Pompierii, au stat până dimineața. Au scris raport – mână criminală, foc pus intenționat. Nu avea cum să…Unde am ferma, este în câmp, este împrejmuit totul inclusiv de un râu. Este îngrădit”, ne-a declarat oierul Dan Petrescu.

Numai la prima vedere, paguba este evaluată de oier la peste 700 de milioane de lei, banii cu care a cumpărat baloții pentru animale. ”Nu mi-au spus încă ce piste au. Cercetează încă și la fermă, eu sunt acum la Criminalistică”, ne-a explicat crescătorul de ovine, precizând că incendiul a fost pus în jurul orei 9 aseară și a fost stins foarte greu deși pompierii au ajuns la fața locului în circa 20 de minute. ”Și acum mai este un loc în fermă unde mai fumegă, unde mai este foc”.

Ce îi întărește convingerea oierului Dan Petrescu privind un act criminal este faptul că incendiul a izbucnit exact într-o seară în care s-a pornit un mare vânt. ”Au așteptat să fie vremea asta, cu vânt. Au vrut să pună focul, să se extindă, să ardă tot. Dacă nu se intervenea rapid, ajungea și la saivan. Abia au reușit să stingă flăcările până să ajungă la saivanul mioarelor”, ne-a spus Dan Petrescu.

Pe Instagram-ul Agrointeligența găsiți imaginile momentului din agricultură!